# Referat af institutledermøde

tirsdag den 15. marts 2016:

Til stede var: Dekanen, prodekanen, Steffen Nordahl, Jesper Carlsen, Anne Jensen, Per Krogh Hansen, Mads Funding, Lisbeth Broegaard Petersen og Gitta Stærmose.

Carina Rømer deltog i behandlingen af dagsordenens punkt 4.

Jesper Carlsen bad om ordet inden mødets start. Han meddelte, at han efter mange år som institutleder har følt et stadigt større behov for at falde tilbage til universitetets kerneområder, undervisningen og forskningen. Han har derfor lavet en aftale med dekanen om, at han pr. 14. august 2016 fratræder som institutleder ved Institut for Historie. I aftalen indgår et års undervisningsfritagelse, hvor han bl.a. vil fungere som konsulent for den kommende institutleder. Han overgår fuldt ud til sin lektorstilling pr. 1. august 2017.

Ad 1**.** Godkendelse af referat af møde den 26. januar 2016.

Godkendt.

## Ad 2. Status for budgetstrategi 2016-19.

Institutlederkredsen blev orienteret om status for processen.

## Ad 3. Forventninger til performance for stillingskategorierne adjunkt, lektor, professor mso og professor.

Fortsættelse af tidligere drøftelser om kvalificer- og kvantificerbar performance. Til brug for videre drøftelse og fastlæggelse af kvantitetsmål ønskes der foretaget en udredning af antallet af forskningspublikationer på BFI niveau 1 og 2 for årene 2011-2015.

Ad 4. Rekrutteringsstrategi på Humaniora.

Carina Rømer skitserede kort de nye regler om rekruttering af videnskabelige medarbejdere, d.v.s. stillinger på **adjunkt-, postdoc-, lektor- og professorniveau** med en ansættelse på min. 20%. Reglerne trådte i kraft pr. 1. marts 2016 og indgår i SDUs samlede rekrutteringsstrategi. Reglerne vil medføre ændringer i fakultetets praksis, procedure og rekrutteringsstrategi.

Opslag:

Ovennævnte stillingskategorier skal opslås internationalt. Rektor kan give dispensation herfor, hvis særlige forhold gør sig gældende.

Alle opslag af videnskabelige stillinger med forskningsforpligtelse skal som udgangspunkt opslås på både dansk og engelsk. Dekan/institutleder kan dog beslutte, at et stillingsopslag udelukkende skal formuleres på engelsk.

Det er dekanens/institutlederens ansvar at sikre opslag i de mest relevante danske og internationale medier. Opslag på SDU’s egne sider er ikke tilstrækkeligt. Stillinger skal opslås i 1-2 fagrelevante jobbaser.

Institutlederkredsen drøftede de forskellige udfordringer, som reglerne medfører. Dekanen tilkendegav, at han ikke forventede at fremsende mange dispensationsansøgninger til rektor. Valg af jobbaser og hvordan man sikrer sig den mest optimale annoncering blev drøftet. I tilknytning til dette vil det være interessant at få identificeret dels hvilke medarbejdernetværk instituttet har bragt i spil omkring det konkrete opslag, dels ansøgeres kendskab til opslag. Dette bringes til veje ved at instituttet samtidig med anmodning om opslag informerer om hvilke medarbejdernetværk man agter at benytte, og ansøgere bedes oplyse, hvor man har fået kendskab til opslaget.

Mads Funding tager kontakt til Udbudskontoret med henblik på en kortlægning af universitetets hidtidige brug af jobbaser.

Ansøgninger:

Der skal ved disse videnskabelige stillinger være mindst 3 kvalificerede ansøgere til en opslået stilling, før denne kan besættes. Hvor særlige forhold gør sig gældende, er det muligt at søge om dispensation hos rektor.

Institutlederkredsen drøftede praksis, hvor **opslag** resulterer i mindre end 3 ansøgere samt **bedømmelsen** resulterer i mindre end 3 kvalificerede ansøgere.

Eventuel reducering i tidsfristerne for bedømmelsesudvalgs arbejder blev vendt. Der var bred enighed om at fastholde de nuværende tidsfrister, så længe at der ikke er taget stilling til en eventuel ændring af bedømmelsens form.

Det blev besluttet at nedsætte et udvalg bestående af institutlederne, Lisbeth Broegaard Petersen og Carina Rømer med henblik på opstramning omkring nedsættelse af bedømmelsesudvalg, overvejelser omkring bedømmelsens form, den nuværende ansættelsesprocedure samt forslag til interviewguide.

Ad 5. Nyt fra

Dekanen præsenterede de indkomne forslag til æresdoktorer. Institutlederkredsen drøftede forslagene. Dekanen viderebringer indstilling af kandidat til Akademisk Råds møde den 16. marts 2016.

Prodekanen oplyste, at det tidligere (som led i diskussionerne om strategiske fravalg) fremsatte forslag om, at der på alle studier *maksimalt* må være 8 ugentlige timer på skemaet på KA-niveau (i tillæg til den allerede fastlagte regel om *minimum* 8 timer på KA) er blevet sløjfet. Dog kan studie- og institutspecifikke forhold foranledige, at reglen nogle steder indføres.

Institutlederne orienterede om forskningsansøgninger m.m.

Sekretariatschefen oplyste, at Else Jensen går på pension pr. 30. april 2016. Der holdes afskedsreception den 28. april.

Der foretages pr. 1. maj 2016 en række rokader:

Martin Lund overgår fra en stilling på Institut for Sprog og Kommunikation til fakultetssekretariatet.

Simon Hedegaard overgår fra en stilling i studiesekretariatet til institutsekretariatet på Institut for Sprog og Kommunikation.

Herudover foretages der enkelte ændringer i opgavevaretagelser i studiesekretariatet.

Ad 6. Eventuelt.

Dekanen oplyste, at der indkaldes til et opfølgende møde i gruppen vedrørende jubilæumsarrangement. Formålet er at tegne de overordnede linjer, evt. at uddelegere opgaver knyttet til de enkelte forelæsningsrækker.

Simon Møberg Torp

dekan

. Gitta Stærmose

 referent